ราคาทองคำปิดพุ่งกว่า 16 ดอลล์ หลังสหรัฐฯเผยข้อมูลศก.อ่อนแอ
สัญญาทองคำตลาดนิวยอร์กปิดพุ่งขึ้นเมื่อคืนนี้ (24 ก.พ.) หลังจากสหรัฐเปิดเผยข้อมูลเศรษฐกิจที่ย่ำแย่ รวมถึงดัชนีผู้จัดการฝ่ายจัดซื้อ (PMI) ภาคการผลิตที่หดตัวลงครั้งแรกในรอบ 2 ปี และยอดขายบ้านใหม่ที่ร่วงลงแตะระดับต่ำสุดในรอบ 3 เดือน ซึ่งข้อมูลดังกล่าวได้กระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย 
25 ก.พ. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนเม.ย.ปิด (24 ก.พ.) พุ่งขึ้น 16.5 ดอลลาร์ หรือ 1.35% แตะที่ 1,239.10 ดอลลาร์/ออนซ์, สัญญาโลหะเงินส่งมอบเดือนมี.ค.ปิดบวก 5.7 เซนต์ หรือ 0.37% แตะที่ 15.297 ดอลลาร์/ออนซ์, สัญญาพลาตินัมส่งมอบเดือนเม.ย.ปิดบวก 20 เซนต์ หรือ 0.02% แตะที่ 943.70 ดอลลาร์/ออนซ์ และสัญญาพัลลาเดียมส่งมอบเดือนมี.ค.ปิดร่วงลง 12.75 ดอลลาร์ หรือ 2.6% แตะที่ 487.30 ดอลลาร์/ออนซ์
นักลงทุนแห่ซื้อสัญญาทองคำซึ่งเป็นสินทรัพย์ที่ปลอดภัยและมักได้รับแรงซื้อจากนักลงทุนที่ต้องการป้องกันความเสี่ยงจากความผันผวนทางเศรษฐกิจ หลังจากสหรัฐเปิดเผยข้อมูลเศรษฐกิจที่ย่ำแย่เมื่อคืนนี้ โดยมาร์กิต อีโคโนมิคส์ เปิดเผยว่า ดัชนีผู้จัดการฝ่ายจัดซื้อ (PMI) เบื้องต้นสำหรับภาคบริการของสหรัฐ ชะลอตัวสู่ระดับ 49.8 ในเดือนก.พ. ซึ่งบ่งชี้ภาวะหดตัวเป็นครั้งแรกในรอบกว่า 2 ปี
ขณะที่กระทรวงพาณิชย์สหรัฐรายงานว่า ยอดขายบ้านใหม่ร่วงลง 9.2% ในเดือนม.ค. เมื่อเทียบรายเดือน สู่ระดับ 494,000 ยูนิต ซึ่งเป็นระดับต่ำสุดนับตั้งแต่เดือนต.ค.2015 ด้านนักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์ และยอดสั่งซื้อสินค้าคงทนเดือนม.ค. ส่วนในวันพรุ่งนี้ สหรัฐจะเปิดเผยตัวเลขประมาณการจีดีพีครั้งที่ 2 ประจำไตรมาส 4/2558, ข้อมูลรายได้-การบริโภคส่วนบุคคลเดือนม.ค. และดัชนีความเชื่อมั่นผู้บริโภคช่วงท้ายเดือนก.พ.จากมหาวิทยาลัยมิชิแกน